作者:吳泳
標題:賀新涼・賀新郎
內容:碧嶂青紅路。近重陽、不寒不暖，不風不雨。杜宇花殘銀杏過，猶有秋英未吐。但日對、南山延佇。碧落仙人騎赤鯉，渺風煙、不上瞿塘去。來伴我，宛陵住。西風畫角高堂暮。炙銀燈、疏簾影裡，笑呼兒女。爺作嘉興新太守，囝拜鶚書天府。況哥共、白頭相聚。天分從來鍾至樂，更誰思、野鴨鴛鴦語。提大斗，酌寒露。